## Rješenje kojim se trgovačkom društvu Uljanik plovidba d.d., Pula, odobrava prospekt o izdavanju do najviše 130.000 redovnih dionica na ime, nominalne vrijednosti 400 kuna, privatnom ponudom, ukupne vr

### NN 120/2007 (21.11.2007.), Rješenje kojim se trgovačkom društvu Uljanik plovidba d.d., Pula, odobrava prospekt o izdavanju do najviše 130.000 redovnih dionica na ime, nominalne vrijednosti 400 kuna, privatnom ponudom, ukupne vr

# HRVATSKA AGENCIJA ZA NADZOR FINANCIJSKIH USLUGA

**3502**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga, na
temelju Zahtjeva trgovačkog društva Uljanik plovidba d.d., Pula, Carrarina 6, za
odobrenje prospekta o izdavanju dionica privatnom ponudom, na sjednici održanoj
16. studenoga 2007. godine, donijela je

## RJEŠENJE

### ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Uljanik plovidba d.d., Pula, Carrarina 6, odobrava se
prospekt o izdavanju do najviše 130.000 redovnih dionica na ime, nominalne
vrijednosti 400 kuna, privatnom ponudom, ukupne vrijednosti od najviše
52.000.000,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Uljanik plovidba d.d., Pula, Carrarina 6, (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 18. listopada 2007. godine, Zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (dalje u tekstu: Zakon) i
Pravilniku o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, dalje u tekstu: Pravilnik), a 6.
studenoga 2007. godine, zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 16.
listopada 2007. godine donijela Odluku o povećanju temeljnog kapitala društva i
izdavanju novih dionica privatnom ponudom (dalje u tekstu: Odluka).
Sukladno Odluci, temeljni kapital Izdavatelja povećava se sa iznosa od
108.000.000,00 kune, za najviše 52.000.000,00 kuna, na iznos do najviše
160.000.000,00 kuna. Temeljni kapital Izdavatelja povećava se izdavanjem i
uplatom do najviše 130.000 novih redov­nih dionica koje glase na ime, nominalne
vrijednosti 400,00 kuna svaka. Dionice se izdaju i uplaćuju po cijeni od 400,00
kuna po dio­nici.
Pravo na upis dionica predmetnog izdanja pripada isključivo dioničarima
Izdavatelja koji su bili dioničari Izdavatelja na dan 9. listopada 2007. godine,
s tim da svaki takav dioničar ima pravo na upis određenog broja dionica
proporcionalnog udjelu u dotadašnjem temeljnom kapitalu Društva, prema stanju na
vlasničkom računu koji se vodi pri Središnjoj depozitarnoj agenciji d.d.,
Zagreb, Heinezelova 62/a, te, eventualno, na odgovarajući broj dionica u slučaju
da neki od dioničara ne iskoriste svoje pravo upisa i uplate u predmetnom
povećanju temeljnog kapitala. Prilikom izračuna pripadajućeg broja dionica
primjenjivat će se metoda zaokruživanja na puni broj, bez decimalnih mjesta.
Upis i uplata dionica trajat će 14 dana, počev od prvoga radnog dana od dostave
prospekta i poziva na upis i uplatu dioničarima, s tim da je Izdavatelj,
sukladno odredbi članka 24. stavka 2. Zakona, obvezan potencijalnim ulagateljima
dostaviti prospekt u roku od 15 dana od dana konačnosti ovog rješenja. Danom
dostave prospekta i poziva na upis dioničarima smatra se dan kad im je upućeno
preporučeno pismeno. U svakom slučaju, razdoblje upisa i uplate ne smiju trajati
dulje od 30 dana od dana konačnosti rješenja Agencije o odobrenju predmetnog
prospekta.
Predmetno izdanje dionica smatrat će se uspješnim ukoliko u utvrđenom roku za
upis i uplatu dionica bude upisano i uplaćeno 90,00% predmetnog izdanja dionica.
U slučaju neuspjelog izdanja, Izdavatelj će u roku od 7 (sedam) dana od dana
zaključenja izdanja, obaviti povrat uplata dioničarima koji su upisali i
uplatili dionice.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona. Stoga
su ispunjeni uvjeti za odobrenje podnesenog prospekta te je, sukladno odredbi
članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/34
Urbroj: 326-111/07-4
Zagreb, 16. studenoga 2007.

Predsjednik Uprave
**Ante Samodol**, v. r.

Rješenje, NN 120/2007-3502
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)